Dragnea și-a delegat atribuțiile de șef al Camerei Deputaților, opoziția îl acuză că vrea să mușamalizeze violențele de la miting

Liviu Dragnea şi-a delegat atribuţiile de șef al Camerei Deputaților către deputata PSD Carmen Mihălcescu exact în ziua în care opoziția a cerut o sesiune extraordinară a Camerei pentru o moțiune simplă împotriva ministrului de Interne și înființarea unei comisii de anchetă privind represiunea violentă de la mitingul diasporei.

Preşedintele PNL, Ludovic Orban, a reacționat spunând că PSD vrea ”muşamalizarea abuzurilor grosolane ale jandarmilor”.

Carmen Mihălcescu a anunțat că solicitarea opoziției pentru organizarea unei sesiuni extraordinare nu a fost aprobată de Biroul permanent (controlat de PSD-ALDE) din cauza unor presupuse probleme tehnice.

„În solicitare se specifică perioada pentru care să aibă loc sesiunea extraordinară, mai puţin ora. Solicitarea nu întruneşte toate prevederile legale şi regulamentare. Aceasta trebuia să fie însoţită de un proiect de hotărâre în care să se specifice denumirea comisiilor de anchetă, obiectivele acesteia. Sunt şi inadvertenţe de natură tehnică, începând cu tabelele de (n.r. – semnături) de care s-a făcut mişto într-adevăr în Biroul permanent (…). Acel cap de tabel la care noi am ţinut şi s-a făcut de fiecare. Poate părea o chestiune neserioasă, dar în realitate nu este. În plus, s-a constatat că unele semnături sunt diferite (…) Domnul Năsui are o semnătură diferită pe solicitarea trimisă către Biroul permanent şi în tabelul pentru convocarea sesiunii extraordinare. Noi nu avem competenţa necesară să facem vreo expertiză grafologică. Toate aceste lucruri luate la un loc (…) înseamnă că Regulamentul nu a fost respectat şi că această sesiune extraordinară nu poate fi convocată”, a spus Mihălcescu luni, citată de Agerpres.

„PNL a solicitat convocarea unei sesiuni extraordinare a Camerei (20 – 24 august), solicitarea fiind semnată de 114 deputaţi (PNL, USR şi PMP – n.r.) în data de 14 august. Domnul preşedinte al Camerei Deputaţilor, Liviu Dragnea, avea obligaţia să convoace o sesiune extraordinară conform prevederilor regulamentului. Nu a făcut-o, ba mai mult, astăzi, îşi deleagă atribuţiile doamnei Mihălcescu şi suntem anunţaţi că se face o şedinţă de Birou permanent. Noi credem că PSD şi Liviu Dragnea încearcă să împiedice convocarea unei sesiuni extraordinare a Camerei pentru că din acţiunile pe care le-a desfăşurat nu a dorit, practic, convocarea”, a reacționat deputatul PNL Dan Vîlceanu, potrivit Agerpres.